**БЪЛГАРСКАТА ПОЛИТИЧЕСКА АКТИВНОСТ ДО СРЕДАТА НА ХIХ ВЕК**

**Велчова завера**. В началото на 30-те години на ХIХ в. започва нов етап в националноосвободителното движение. Първа проява е *Българската завера от 1835 г.,* известна като Велчова завера. Първа проява е *Българската завера от 1835 г.,* известна като Велчова завера. Инициатори и главни организатори на съзак лятието са капитан Георги Мамарчев и търновският първенец Велчо Атанасов. През първата половина на 30-те години прославеният капитан се установява в окупирания от русите гр. Силистра и осъществява контакти с родолюбци от Търновско, Еленско, Дряновско, Лясковско и Габровско. Но тъкмо в навечерието на бунта предателство осуетява смелите планове на съзаклятниците. Организаторите са заловени и не след дълго са обесени.

**Въстанията в Западна България и Влашко**. През 30-те и 40-те години на ХIХ в. в западните и северозападните български земи избухват няколко бунта, провокирани от тежкото икономическо положение и произвола над християнското население от местните османски първенци. Допълнителен стимул за бунтовете през 30-те години на ХІХ в., както и за въстанията през 1841 г. в Нишко и през 1850 г. във Видинско, Ломско и Белоградчишко, е близостта на автономното Сръбско княжество, на чиято подкрепа организаторите напразно се надяват.

През 1841, 1842 и 1843 г. българската емиграция във Влашко прави три неуспешни опита за вдигане на въстание в България чрез въоръжени отряди, подготвени на север от Дунав. И *трите Браилски бунта* предвиждат съвместни действия на българи, сърби и гърци, а организаторите им са въодушевени от идеята за балканска антиосманска солидарност.

**Кримската война и българите**. Войната между Османската империя и Русия, избухнала през есента на 1853 г., предизвиква раздвижване сред българите в емиграция и в страната. Още през юли 1853 г. българите в Цариград поставят пред руското правителство въпроса за придобиване на автономия по подобие на Дунавските княжества и Сърбия.

На 2 февруари 1854 г. одеските българи учредяват „Настоятелство”, включващо видни представители на емигрантската търговска буржоазия. Те събират значителни средства за формиране на доброволчески отряди и неколкократно се обръщат към руското правителство с уверения за готовността на българите да въстанат масово за извоюване на политическа самостоятелност. С аналогична цел – да съдействат за руското напредване и да координират българското участие във войната, през март 1854 г. букурещките българи преобразуват настоятелството си („Епитропия”) в „Средоточно попечителство”. По-късно организацията получава най-популярното си име – *Добродетелна дружина*.